Národná rada Slovenskej republiky

## **VII. volebné obdobie**

 Číslo: CRD-2190/2017

**753a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona o technickej normalizácii a o zmene zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (**tlač 753**)v druhom čítaní

 Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu zákona o technickej normalizácii a o zmene zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (**tlač 753**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 963 z 8. decembra 2017 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky a

 Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

Ústavnoprávny výbor Národnej rady Slovenskej republiky uznesením č. 324 z 23. januára 2018

Výbor Národnej rady Slovenskej republiky pre hospodárske záležitosti uznesením č. 197 z 25. januára 2018.

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú nasledovné pozmeňujúce a doplňujúce návrhy:

V čl. I § 1 písm. b) sa za slová „práva a povinnosti“ vkladajú slová „úradu ako“.

Ide o precizovanie navrhovaného znenia čl. I § 1, ktorý upravuje pôsobnosť Úradu pre normalizáciu, metrológiu a  skúšobníctvo Slovenskej republiky ako orgánu štátnej správy v oblasti technickej normalizácie ako aj práva a povinnosti Úradu pre normalizáciu, metrológiu a skúšobníctvo Slovenskej republiky ako slovenského národného normalizačného orgánu.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 2 písm. c) sa slovo „alebo“ nahrádza slovom „a“.

Ide o formulačné spresnenie pri definovaní pojmu oprávnený záujem na účely tohto zákona, ktorými sú bezpečnosť, zdravie, život a majetok osôb a priaznivé životné prostredie.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 3 ods. 5 sa za slová „ a prijatý“ vkladajú slová „úradom ako“.

Ide o legislatívno-technickú úpravu rešpektujúc pojmoslovie zákona.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 3 ods. 12 sa na konci pripájajú tieto slová „okrem slovenskej technickej normy podľa § 12 ods. 2“.

Ide o zjednotenie predmetného ustanovenia s § 12 ods. 2 návrhu zákona, z dôvodu zamedzenia nejednotného postupovania pri výklade návrhu zákona.

**Ústavnoprávny výbor NR SR**

***Gestorský výbor odporúča schváliť***

V čl. I § 3 ods. 13 sa slovo „použitie“ nahrádza slovom „uvedenie“.

Ide o zjednotenie terminológie použitej v návrhu zákona (v § 12 ods. 2), z dôvodu zamedzenia nejednotného postupovania pri výklade návrhu zákona.

**Ústavnoprávny výbor NR SR**

***Gestorský výbor odporúča schváliť***

V čl. I § 3 ods. 13 v poznámke pod čiarou k odkazu 9 sa vypúšťajú slová „a o zmene zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov“.

Ide o legislatívno-technickú úpravu, ktorá reaguje na navrhované znenie čl. I § 33 vládneho návrhu zákona o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov (tlač 752), ktorý s účinnosťou 1. 4. 2018 zrušuje zákon č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

V čl. I § 5 ods. 2 sa pred prvú vetu vkladá nová prvá veta, ktorá znie: „Rada má najviac 15 členov.“.

Ide o precizovanie návrhu zákona z dôvodu dostatočnej zákonnej úpravy.

**Ústavnoprávny výbor NR SR**

***Gestorský výbor odporúča schváliť***

V čl. I § 9 ods. 5 sa slová „s technickými predpismi“ nahrádzajú slovami „so všeobecne záväznými právnymi predpismi a právne záväznými aktmi Európskej únie“.

Pojem „všeobecne záväzný právny predpis“ je širšie vymedzenie ako pojem „technický predpis“, nakoľko pod pojmom „technický predpis“ by dochádzalo k nesprávnemu výkladu návrhu zákona, nakoľko predkladateľ návrhu zákona nemal úmysel, aby spracovateľ návrhu slovenskej technickej normy alebo návrhu technickej normalizačnej informácie zabezpečil ich súlad iba s technickými predpismi (teda takými, ktoré obsahujú technické požiadavky), ale s akýmkoľvek všeobecne záväzným právnym predpisom, ako aj s právne záväznými aktmi Európskej únie.

**Ústavnoprávny výbor NR SR**

***Gestorský výbor odporúča schváliť***

9. V čl. I § 12 ods. 2 sa slová „technického predpisu“ nahrádzajú slovami „všeobecne záväzného právneho predpisu“.

Pojem „všeobecne záväzný právny predpis“ je širšie vymedzenie ako pojem „technický predpis“, nakoľko pod pojmom „technický predpis“ by dochádzalo k nesprávnemu výkladu návrhu zákona, nakoľko predkladateľ návrhu zákona nemal úmysel, aby zodpovedný predkladateľ uhradil výdavky iba za spracovanie a poskytnutie slovenskej technickej normy, ktorá sa uvádza priamo v texte technického predpisu (teda takého, ktorý obsahuje technické požiadavky), ale v  akomkoľvek všeobecne záväznom právnom predpise.

**Ústavnoprávny výbor NR SR**

***Gestorský výbor odporúča schváliť***

10. V čl. I § 14 odsek 2 znie: „(2) Úrad ako slovenský národný normalizačný orgán má nárok na náhradu úhrady za poskytnutie slovenskej technickej normy, predbežnej slovenskej technickej normy a technickej normalizačnej informácie za každé rozmnoženie slovenskej technickej normy, predbežnej slovenskej technickej normy a technickej normalizačnej informácie od toho kto bez súhlasu úradu ako slovenského národného normalizačného orgánu rozmnožil slovenskú technickú normu, predbežnú slovenskú technickú normu a technickú normalizačnú informáciu.“.

Z dôvodu vypustenia ustanovení o neoprávnenom rozmnožovaní slovenskej technickej normy, predbežnej slovenskej technickej normy a technickej normalizačnej informácie a s tým súvisiaceho priestupku a správneho deliktu sa dopĺňa ustanovenie, ktorým sa deklaruje právo na náhradu majetkovej ujmy úradu ako slovenského národného normalizačného orgánu, ktorá by inak patrila úradu pri riadnom poskytnutí slovenskej technickej normy, predbežnej slovenskej technickej normy a technickej normalizačnej informácie od toho kto ich takýmto spôsobom bude rozmnožovať bez súhlasu úradu.

**Ústavnoprávny výbor NR SR**

***Gestorský výbor odporúča schváliť***

11. V čl. I § 14 sa vypúšťajú odseky 3 a 4.

Vypúšťajú sa predmetné ustanovenia z dôvodu nahradenia ustanovenia o neoprávnenom rozmnožovaní slovenskej technickej normy, predbežnej slovenskej technickej normy a technickej normalizačnej informácie.

**Ústavnoprávny výbor NR SR**

***Gestorský výbor odporúča schváliť***

12. V čl. I § 15 ods. 3 sa slová „§ 3 ods. 13“ nahrádzajú slovami „§ 12 ods. 2“.

Ide o úpravu z dôvodu nesprávneho vnútorného odkazu.

**Ústavnoprávny výbor NR SR**

***Gestorský výbor odporúča schváliť***

13. V čl. I § 15 ods. 3 sa vypúšťa druhá veta.

Vypúšťané ustanovenie je nadbytočné. Uvedená časť ustanovenia sa vypúšťa z dôvodu precizovania ustanovenia § 3 ods. 12, podľa ktorého sa pri slovenskej technickej norme podľa § 12 ods. 2 postupuje podľa osobitného predpisu – zákona o slobode informácií.

**Ústavnoprávny výbor NR SR**

***Gestorský výbor odporúča schváliť***

14. V čl. I § 16 ods. 1 písm.) a), c) a e), § 17 ods. 1, 2 a ods. 3 písm. b) sa vypúšťajú slová „rozmnoží alebo“.

Ide o úpravu z  dôvodu vypustenia ustanovení o neoprávnenom rozmnožovaní slovenskej technickej normy, predbežnej slovenskej technickej normy a technickej normalizačnej informácie.

**Ústavnoprávny výbor NR SR**

***Gestorský výbor odporúča schváliť***

15. V čl. I § 16 ods. 2 sa slová „od 50 eur do 2 500 eur“ nahrádzajú slovami „od 30 eur do 1 500 eur“ a slová „od 75 eur do 5 000 eur“ nahrádzajú slovami „od 45 eur do 3 000 eur“.

Navrhuje sa z dôvodu zmiernenia tvrdosti zákona.

**Ústavnoprávny výbor NR SR**

***Gestorský výbor odporúča schváliť***

16. V čl. I § 17 ods. 1 sa slová „od 100 eur do 5 000 eur“ nahrádzajú slovami „od 30 eur do 500 eur“.

Navrhuje sa z dôvodu zmiernenia tvrdosti zákona.

**Ústavnoprávny výbor NR SR**

***Gestorský výbor odporúča schváliť***

17. V čl. I § 17 ods. 2 sa slová „od 150 eur do 10 000 eur“ nahrádzajú slovami „od 50 eur do 5 000 eur“.

Navrhuje sa z dôvodu zmiernenia tvrdosti zákona.

**Ústavnoprávny výbor NR SR**

***Gestorský výbor odporúča schváliť***

18. V čl. I § 20 ods. 1 sa slová „31. marca 2017 nahrádzajú slovami “31. marca 2018“.

Ide o odstránenie zrejmej nesprávnosti vzhľadom na to, že navrhované znenie prechodného ustanovenia sa vzťahuje na prechodné obdobie do nadobudnutia účinnosti tohto zákona, t. j. 1. apríla 2018, čo konvenuje aj so znením osobitnej časti dôvodovej správy k tomuto ustanoveniu.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

19. K čl. II

 Článok II sa vypúšťa.

Súčasne sa vypúšťa označenie čl. I a čl. III sa označí ako § 21 s nadpisom „účinnosť“ a s legislatívnou úpravou textu vypustenia čl. I; a upraví sa názov zákona.

Ide o úpravu - vypustenie čl. II (novelizácia zákona č. 264/1999 Z. z. o  technických požiadavkách na výrobky a o posudzovaní zhody a o zmene a doplnení niektorých zákonov) z predloženého vládneho návrhu zákona v nadväznosti na zrušovacie ustanovenie čl. I § 33 vládneho návrhu zákona o posudzovaní zhody výrobku, sprístupňovaní určeného výrobku na trhu a o zmene a doplnení niektorých zákonov (tlač 754), ktorým sa navrhuje zrušiť cit. zákon s účinnosťou od 1. apríla 2018.

**Ústavnoprávny výbor NR SR**

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať spoločne o všetkých pozmeňujúcich a doplňujúcich návrhoch, s odporúčaním gestorského výboru **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona o technickej normalizácii a o zmene zákona č. 264/1999 Z. z. o technických požiadavkách na výrobky a o posudzovaní zhody a o zmene a doplnení niektorých zákonov v znení neskorších predpisov (**tlač 753**)

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť**.**

 Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 213 z 30. januára 2018.

Týmto uznesením výbor zároveň poveril spoločného spravodajcu Róberta Puciho predložiť návrhy podľa §  81 ods. 2, § 83 ods. 4, § 84 ods. 2 a § 86 rokovacieho poriadku Národnej rady Slovenskej republiky.

Bratislava 30. januára 2018

Jana **K i š š o v á**, v.r.

predsedníčka Výboru NR SR

pre hospodárske záležitosti